Sak 2, 2025 - Vedlegg 4, Ekstraordinært ting i NBF – Lovutvalgets kommentarer, utfyllende (sakset fra e-post)

Hei, 

Lovutvalget har ingen bemerkninger til sak 1. Vedrørende sak 2, har vi en kommentar til formuleringen av endringen i formålsbestemmelsen. 

Innledningsvis vises til NIFs lov § 2-2 (2) og (3) med tilhørende lovkommentarer. Bestemmelsene angir at NBF kan harmonisere med NIFs lov på eget initiativ, mens «endringer» i lov krever 2/3 flertall.

Vår vurdering er som følger:

Majoriteten av forslagene vi har mottatt er i utgangspunktet ren harmonisering som tilfaller styret. Når det gjelder endringen i § 1, stiller saken seg noe annerledes.

Det foreslåes omskriving av ordlyden fra «All aktivitet skal bygge på grunnverdier som idrettsglede, fellesskap, helse og ærlighet», til «NBF fremmer grunnverdier som idrettsglede, fellesskap, helse og ærlighet». 

Slik vi ser det, er spørsmålet hvorvidt omskrivingen utgjør en endring av formålsbestemmelsen som også endrer lovens intensjon. Dersom endringen av formålet betyr at intensjonen i loven endres, er svaret i utgangspunktet ja.
Slik vi forstår det har denne endringen et noe annet meningsinnhold. Omskrivingen fremstår uklar, og er ikke lik formuleringen som opprinnelig var (og som var i tråd med lovnormen).

Når man endrer formålsbestemmelsen, endrer man grunnlaget for hvordan loven skal forstås. Dermed endres også lovens intensjon, slik den opprinnelig var vedtatt. Likevel vil små justeringen som kun moderniserer språket uten å endre innholdet, normalt ikke endre intensjonen (viser her særlig lov NIF § 2-2 (2), hvor styret har adgang til selv å harmonisere særforbunds lov med NIFs lov ved behov). Reelle innholdsendringer, eksempelvis nye verdier, nytt samfunnsoppdrag eller organisasjonsrolle, vil kunne endre intensjonen. 

Siden formålsbestemmelsen er normativ og styrende for resten av loven, skal den også fungere som tolkningsgrunnlag for de øvrige bestemmelsene. Formålet i loven styrer hvordan man tolker alt fra organisering, sanksjoner mv. En endring i formålsparagrafen vil derfor ofte ha konsekvenser for hvilke aktiviteter forbundet kan drive, hvordan vedtekter og regler skal forstås og hvilke prioriteringer styret skal legge til grunn. Når det da står «fremme», er spørsmålet hvordan man med en slik endring kan gjenfinne formuleringen, og verdiene, i styrets og NBFs arbeid for øvrig. Formuleringen kan på sin side gi et bilde av hvilke verdier NBF ønsker å rette fokus på, men om formuleringen gir den samme intensjon som etter den gamle formuleringen, er mer usikkert og fremstår ikke klart for oss.

Det foreslås at sak 2 fattes med 2/3 flertall da det anses som en endring av loven.


På vegne av lovutvalget,

Alida Kvammen
Tlf.: 901 51 931

